Kaptein Sabeltann

**Kaptein Sabeltann** er en oppdiktet verden med et sjørøvertema som omfatter musikk, teaterforestillinger, filmer, tv-serie, bøker, videospill og en fornøyelsespark. Konseptet er basert på den oppdiktete karakteren Kaptein Sabeltann, samt en rekke andre karakterer og steder skapt av den norske låtskriveren og forfatteren Terje Formoe i 1989. Det er firmaet *Kaptein Sabeltann AS* som eier merkevaren «Kaptein Sabeltann» og som produserer teaterforestillingene i Kristiansand Dyrepark.

Formoe skapte figuren til en sommerforestilling som skulle oppføres i Kristiansand Dyrepark i 1990. Musikken fra forestillingen ble særlig populær i 1992 og 1993, og det har siden kommet flere teaterforestillinger og barneplater, en mengde bøker, blader, filmer og andre spin-off-produkter med kaptein Sabeltann og de andre figurene fra forestillingene. Blant annet har det blitt laget en spillefilm, *[[Kaptein Sabeltann og skatten i Lama Rama]]* (2014), to animasjonsfilmer, *[[Kaptein Sabeltann (film)|Kaptein Sabeltann]]* (2003) og *[[Kaptein Sabeltann og den magiske diamant]]* (2019), og en TV-serie i 2011 som har gått på NRK. Kaptein Sabeltann har blitt en kommersiell suksess.

Mannskapet på sjørøverskuta består av Langemann, Benjamin, Pelle Pirat, Pysa Pirat, Skalken og noen ganger Pinky.

## Forestillingene

Ved utgang av 2021 har det blitt skrevet og fremført i alt åtte unike forestillinger. Noen av dem har gjennomgått endringer i årenes løp. I perioden 1990 til 2008 har det kun blitt avlyst fire forestillinger på grunn av regn; tre ganger i 1992, og en gang i 1993. Fra starten og frem til 2019 ble det solgt 1 720 000 billetter til Sabeltann-forestillingene.   

### ''Kaptein Sabeltann og skatten i Kjuttaviga''
Barne- og familieforestillingen *[[Kaptein Sabeltann og skatten i Kjuttaviga]]* ble skrevet i 1989 og uroppført i Dyreparken i Kristiansand den 9. juli 1990. Denne første produksjonen var en suksess, og ble spilt til og med sommeren 1993. I 1990 og 1991 ble forestillingen fremført på dagtid, utenom en test-forestilling på kveldstid i 1991. Sesongen etter, i 1992 ble det bestemt at forestillingene skulle spilles på kveldstid, med sommernettene og naturområdet rundt Kjuttaviga amfiteater som rekvisitter. Det har vært forestillinger nesten hvert år siden. 

I 1998 ble de to første forestillingene (*[[Kaptein Sabeltann og skatten i Kjuttaviga|...skatten i Kjuttaviga]] og* *[[Kaptein Sabeltann og hemmeligheten i Kjuttaviga|...hemmeligheten i Kjuttaviga]]*) slått sammen til én helaftens forestilling under navnet *Kaptein Sabeltann og skatten i Kjuttaviga*. Denne idéen hadde Terje Formoe allerede i 1994. Dette var siste forestillingen Terje Formoe spilte rollen som Kaptein Sabeltann, inkludert mange av skuespillerne helt siden starten i 1990. 

I 2003 ble det også utgitt en animasjonsfilm med Kaptein Sabeltann. Manuset til denne filmen bygger delvis på de to første forestillingene. 

Forestillingen ble også filmet live, sendt på NRK og laget film av i 1992. Forestillingen er tilgjengelig på NRK TV. 

### ''Kaptein Sabeltann og hemmeligheten i Kjuttaviga''
I 1994 kom oppfølgeren *[[Kaptein Sabeltann og hemmeligheten i Kjuttaviga|Kaptein Sabeltann og hemmeligheten i Kjuttaviga]]* og var også første forestilling hvor Sabeltanns skute Den Sorte Dame ble brukt. Allerede i 1994 hadde Terje Formoe planer om å gjenta forestillingen i sesongen 1995, men pga. brudd mellom Dyreparken og Terje Formoe ble det ikke noe av. Forestillingen ble istedet fremført på Hvalstrand Bad i Asker under tittelen *Kaptein Sabeltann og grusomme Gabriels skatt*, siden navnet Kjuttaviga er navnet på bukta i Kristiansand Dyrepark hvor forestillingene var fremført tidligere.

Forestillingen ble også fremført i 1995, før den i 1998 ble slått sammen med forestillingen *Kaptein Sabeltann og skatten i Kjuttaviga*.

Kveldsforestillingen ble også filmet live, sendt på NRK og laget film av i 1994.

### ''Kaptein Sabeltann og jakten på den magiske diamant''
I 1996 var forestillingene tilbake i Kristiansand Dyrepark, denne gang med en ny historie og den første helaftens forestillingen med *[[Kaptein Sabeltann og jakten på den magiske diamant|Kaptein Sabeltann og jakten på den magiske diamant]]*. I 1996 og 1997 var de siste forestillingene der den den opprinnelige rollebesetningen gjorde *Kaptein Sabeltann* sammen. Dette var også den første originale forestillingen hvor handlingen finner sted utenfor Kjuttaviga. I 2013 ble forestillingen delvis skrevet om med ny handling. 

Denne ble også fremført sesongene 1997, 2002, 2003, 2014, 2015 og det er bestemt at den skal bli fremført igjen i 2026. 

Forestillingen ble også filmatisert og laget film av i 2002.

### ''Kaptein Sabeltann og den forheksede øya''
I 2000 hadde forestillingen *[[Kaptein Sabeltann og den forheksede øya|Kaptein Sabeltann og den forheksede øya]]* urpremiere. Denne gang hadde Svein Roger Karlsen rollen som Kaptein Sabeltann, en rolle han spilte til og med  2009. Samme år gikk Formoes personlige venn, instruktør og skuespiller Svein Haagensen bort. Haagensen hadde vært med fra starten i 1990 blant annet i rollene som sjømannen Ruben og jungelfyrsten Maga Kahn. Den 9. juli 2007 ble forestillingen *Kaptein Sabeltann og den forheksede øya* relansert med delvis ny handling. I alt 62&nbsp;500 billetter ble lagt ut for salg, hvorav 58&nbsp;000 ble forhåndssolgt. Etter sesongen i 2009 sluttet også Ingolf Karinen. Han hadde da spilt Pelle Pirat i 19 år, og var frem til da den eneste skuespilleren som hadde vært med sammenhengende siden starten i 1990. I 2016 blir hele stykket skrevet om med Frode Winther i rollen som Langemann og Håvard Bakke i rollen som Greven av Gral. 

Forestillingen ble også fremført i 2001, 2007, 2008, 2009, 2016 og 2017.

Forestillingen ble også filmatisert og laget film av i 2000 og 2008.

### ''Kaptein Sabeltann og grusomme Gabriels skatt''
I 2004 ble forestillingen *Kaptein Sabeltann og grusomme Gabriels skatt* satt opp for første gang. Denne forestillingen bygget delvis på manuset til animasjonsfilmen, og var en stor suksess. I 2010 gjorde Terje Formoe et comeback som ''Kaptein Sabeltann'' for første gang siden sommeren 1999. Formoe uttalte at dette var siste gang han kom til å spille rollen som Kaptein Sabeltann. Samme år ble det kjent at Kyrre Haugen Sydness skulle overta rollen som kaptein Sabeltann etter Svein Roger Karlsen. I 2013 ble forestillingen delvis skrevet om med ny handling med bl.a. to nye sanger og større fokus på spesialeffekter og pyro. I 2018 gikk Håvard Bakke tilbake i rollen som Langemann.

Forestillingen ble også fremført i 2005, 2006, 2010, 2013, 2018 og 2019.

Forestillingen ble også filmatisert og laget film av i 2005.

### ''Kaptein Sabeltann og havets'' hemmelighet
I 2011 var det urpremiere på forestillingen *[[Kaptein Sabeltann og havets hemmelighet]]*. Denne forestillingen er en fortsettelse av *Kaptein Sabeltann og grusomme Gabriels skatt* og *Kaptein Sabeltann og den forheksede øya*. Audun Meling spiller sin siste sesong i rollen som Langemann i 2011, etter 17 år. Håvard Bakke tok over rollen i 2012, og Kyrre Haugen Sydness spiller sin siste sesong i 2023 som Kaptein Sabeltann etter 13 år. Pål Christian Eggen skal etter planen tar over rollen som Kapteinen i 2024.  

Forestillingen ble omskrevet og var planlagt for 2020 men ble utsatt på grunn av Covid-19 pandemien. Forestillingen ble framført i 2022, 2023, 2024 og 2025.

### ''Kaptein Sabeltanns sjørøvernatt''
I 2020 ble en spesialskrevet forestilling tilpasset etter de nasjonale korona-tiltakene med navnet *[[Kaptein Sabeltanns Sjørøvernatt|Kaptein Sabeltanns sjørøvernatt]]*. Denne erstattet forestillingen *[[Kaptein Sabeltann og havets hemmelighet|Kaptein Sabeltann og havets hemmelighet]]* som egentlig var ment å skulle bli fremført.

### ''Kaptein Sabeltann og angrepet fra Gral''
I 2021 ble enda en spesialskrevet forestilling tilpasset etter de nasjonale korona-tiltakene med navnet *Kaptein Sabeltann og angrepet fra Gral*. 

### Liste over forestillinger

### Roller i teaterforestillinger

## Kaptein Sabeltanns verden

I Kristiansand Dyrepark er det i tillegg til amfiscenen der Sabeltann-forestillingene blir vist, bygd opp en liten «karibisk sjørøverlandsby», en kulisseby med småbutikker og kiosker, kalt «Kaptein Sabeltanns verden», og et bryggeanlegg med sjørøverskutene «Den Sorte Dame» og «Grevinnen».

### Abra Havn
Et lite stykke utenfor Kristiansand Dyrepark ble Abra Havn åpnet i 2012. Basert på den fiktive havnen fra Sabeltann-forestillingene, her har gjester anledning til å overnatte med ekstra Sabeltann relaterte arrangementer for gjestene.

## Bakgrunn og andre piratskikkelser
Terje Formoe har diktet fritt i fortellingene om kaptein Sabeltann og lånt kjente elementer fra den internasjonale populærkulturen om pirater fra Karibia. Forfatteren har nok også hentet inspirasjon til Sabeltann og den idylliske «Kjuttaviga» fra forhold som gjaldt i kapertida på Sørlandet. Siden er «Kaptein Sabeltanns verden» blitt utvidet med eksotiske innslag som palmeøyer, krokodiller, hekser, trollmenn og borger. 

Formoe har sagt at han ikke har tenkt verken på Thorbjørn Egners viseskikkelse «Kaptein Sorte Bill» eller den kjente rollefiguren «Kaptein Krok» fra barnebøkene og filmene om «Peter Pan», selv om likheten mellom disse sjørøverne er slående. På tilsvarende vis har det også vært andre piratskikkelser og sjørøverkapteiner i norsk barneunderholdning, skikkelser som delvis kan ha blitt påvirket av suksessen til kaptein Sabeltann, selv om disse figurene er langt mindre kjent. Blant disse er «Kaptein Kårdespiss» og «Kaptein Krabbeklo», teatersjørøvere fra henholdsvis Molde og Stavern, samt «Kaptein Stålbein» fra Vormsund. En musikkgruppe fra Østfold har også hatt show med «Kaptein Rødskjegg og sjørøverne». Rødskjegg, eller på italiensk *[[Barbarossa]]*, er for øvrig et legendarisk piratnavn som opprinnelig var kallenavn på den tyrkiske kaperen Aruj (1474–1518).

Historiene om kaptein Sabeltann og musikken fra forestillingene regnes av mange som lett tilgjengelig underholdning uten dypere mening eller betydelig originale påfunn. Selv om Sabeltann-produktene er populære, har fenomenet derfor fått lite oppmerksomhet fra kritikere og fagfolk som er opptatt av barnekultur.

## Økonomisk bakgrunn
Kaptein Sabeltann er en av de største økonomiske suksessene når det gjelder underholdning for barn i Norge. Omsetningen i aksjeselskapet Kaptein Sabeltann AS, der Terje Formoe er eier, daglig leder og styreleder, var i 2005 på nesten 7 millioner kroner og resultatet nesten to millioner. I 2006 var omsetningen 8,6 millioner og resultatet 3,4 millioner. Formoe er også styremedlem i Piratprodukter AS, der han eier 51 prosent av aksjene. Selskapet hadde over 25 millioner kroner i omsetning i 2006 og et resultat på halvannen million. I 2008 er også selskapet Sabeltannprodukter AS blitt en del av Formoes forretningssfære.

## Utgivelser og produkter
Den første utgivelsen om Sabeltann var singelen *Sanger fra musikkspillet: Kaptein Sabeltann og skatten i Kjuttaviga*, utgitt i 1990, og inneholdt «Sjørøverne kommer» og «Pinkys sang», begge sunget av Formoe. Den første CD-en med musikk fra forestillingen om Kaptein Sabeltann kom i 1991, og var *[[Kaptein Sabeltann og skatten i Kjuttaviga]]*, kombinert musikk-CD og lydbok. Det er siden blitt utgitt en rekke CD-er med fortellinger og musikk fra forestillingene. Den første boka, *Kaptein Sabeltann og gutten som ville bli sjørøver*, kom i 1993. Samme år kom også den første videofilmen fra forestillingen. Det er etter det kommet flere videofilmer, DVD-er, samt en mengde bøker og blader, mange illustrert av tegneren Egil Nyhus. Tegnefilmen *[[Kaptein Sabeltann (tegnefilm)|Kaptein Sabeltann]]*, i regi av Stig Bergqvist, kom i 2003. Med en pris på 41,5 millioner kroner er den en av Norges mest påkostede filmer noensinne. Den hadde premiere i 65 norske byer samtidig. 

Kaptein Sabeltann er en kommersiell suksess innen underholdning for barn i Norge, og blant de aller største blant det som også er laget i Norge. Formoe skriver stadig nye fortellinger, ofte i samarbeid med andre. Det selges også en stor mengde spinoff-produkter som blir knyttet til Kaptein Sabeltann-figurene, som leker, sengetøy, Sabeltann-is, Sabeltann-brød og Sabeltann-tran.

Sabeltann er registrert som varemerke på forskjellige språk, men har i liten grad slått an i utlandet. Blant annet er et par bøker kommet ut i Sverige, og tegnefilmen ble utgitt på DVD i USA i mars 2007 under tittelen «Captain Sabertooth». 

«Sjørøverne kommer» er en norsk barnesang fra 1990 skrevet av artisten Terje Formoe. Sangen er den mest kjente sangen om Kaptein Sabeltann, og har blitt utgitt i flere versjoner. Den første versjonen ble sunget med Terje Formoe som vokalist. 

Terje Formoe ble tildelt en Spellemannprisen 1994 i for utgivelsen *Kaptein Sabeltann og hemmeligheten i Kjuttaviga*, mens albumet *Kaptein Sabeltann og Grevinnen av Gral* vant Spellemannprisen 2025, begge i klassen barnemusikk. I tillegg har Formoe og Sabeltann-utgivelsene vært nominert i samme klasse under Spellemannprisen 2000 for *Kaptein Sabeltann og den forheksede øya* og 2010 for *Kaptein Sabeltann og havets hemmelighet*.

### Musikk

### Versjoner på Video/DVD, film og TV

### Bøker
*1993: *Kaptein Sabeltann og 40 andre sanger*, sangbok
*1993: *Kaptein Sabeltann og gutten som ville bli sjørøver*, illustrert av Gro Vik Fiadu og Morten Myklebust
*1994: *Kaptein Sabeltann og jakten på sultanens skatt!*, illustrert av Morten Myklebust
*1994: *Kaptein Sabeltann lukter gull*
*1995: *Kaptein Sabeltann og Joachim : på eventyr med Den sorte dame*, bildebok illustrert av Morten Myklebust
*1995: *Kaptein Sabeltann : hvor er nøkkelen? : en myldrebok*, idé, tekst og tegninger av Egil Nyhus
*1996: *Kaptein Sabeltanns store sangbok*, illustrert av Egil Nyhus
*2001: *Kaptein Sabeltann og heksegryta*, myldrebok med idé, tekst og tegninger av Egil Nyhus
*2002: *Pinky blir en av Kaptein sabeltanns menn*
*2003: *Kaptein Sabeltann og Pinky på tokt med Den sorte dame*, bildebok illustrert  av Egil Nyhus
*2005: *Kaptein Sabeltann og Pinky på skattejakt i Kjuttaviga*, bildebok illustrert av Egil Nyhus
*2005: *Kaptein Sabeltanns sangbok: Hiv o'hoi snart er skatten vår!*, illustrert av Egil Nyhus
*2007: *Kaptein Sabeltanns sangbok 2 : Kongen på havet*
*2008: *Kaptein Sabeltann pekebok*, illustrert av Egil Nyhus
*2008: Terje Formoe/Egil Nyhus: *Kapteins Sabeltanns 10 MYNTER AV GULL* – Norges første sprett-opp-bok
*2009: Terje Formoe/Egil Nyhus: *Miriams forheksede hus* – myldrebok med luker
*2009: Formoe/Nyhus: *Kaptein Sabeltann og bokstavjakten* – en alfabetbok
*2010: *Pinky og Sunniva i Kaptein Sabeltanns Verden*
*2011: *Kaptein Sabeltann og Pinky på den forheksede øya*
*2012: Kaptein Sabeltann, Pinky og Ravn i Abra Havn – bok om den tredje episoden fra TV-serien *Kaptein Sabeltann – kongen på havet*
*2013: Kaptein Sabeltann og blindpassasjerene – bok om den første episoden fra TV-serien
*2012: Formoe/Nyhus: Kaptein Sabeltanns puslespillbok
*2013: *Kaptein Sabeltann og heksegryta* – re-utgitt med klistremerker
*2013: Formoe/Nyhus: *Min første bok om Kaptein Sabeltann*
*2013: Formoe/Nyhus: *Kaptein Sabeltann – Den Sorte Dame*
*2014: Formoe/Nyhus: *Kaptein Sabeltann og skattekartet*
*2014: Formoe/Nyhus: *Kaptein Sabeltann – to sanger og åtte kjente sanger*

### Tegneserier og blader (utvalg)
*1994: *Kaptein Sabeltann og jakten på sultanens skatt!*, illustrert av Morten Myklebust, utgitt med nytt omslag jula 2006
*2000–2005: Kaptein Sabeltann aktivitetsblad, fire utgivelser i året, oppgaver og tegninger blant annet av Egil Nyhus og Asbjørn Tønnesen
*Kaptein Sabletanns adventskalendere, årlige utgivelser fra omkring 2003
*2006: *Kaptein Sabletanns verden*, månedlig blad med fast tegneserie skrevet av Dag E. Kolstad og tegnet av Arild Midthun, Asbjørn Tønnesen og Jimmy Wallin
*2014: To blader med tema fra *Kaptein Sabeltann og skatten i Lama Rama*

### Spill
*1997: *Kaptein Sabeltann og den store ildprøven*, CD-rom, regi ved Simen Svale Skogsrud
*2004: *[[Kaptein Sabeltann (videospill)|Kaptein Sabeltann]]*, CD-rom, produsert av Artplant AS, utgitt av Pan Vision i Stockholm, basert på Terje Formoes figurer
*2007: *[[Kaptein Sabeltann og grusomme Gabriels forbannelse]]*, CD-rom, produsert av Artplant AS, utgitt av NSD.
*2011: *Kaptein Sabeltann og ildprøvene*, Nintendo DS, produsert av Ravn Studio AS, utgivelsesdato 1. juli.
*2014: *Kaptein Sabeltann på nye tokt*, iPhone/iPad, produsert av Ravn Studio AS.
* 2021: *Kaptein Sabeltann og den magiske diamant*, Steam og Nintendo Switch, produsert i samarbeid mellom Ravn Studio, Terje Formoe, Rock Pocket og Qvisten Animation, utgivelsesdato 19. august.

## Referanser
 

## Eksterne lenker
* 
* Historien om Kaptein Sabeltann
* dyreparken.no